《浑沦庵成悠然子亲庆因以何字为韵共酌联句》
宋代·石元规

作室观灵境，功成事若何。
琴书消日月，耕钓老烟萝。
为羡云踪远，时将酒共过。
东岩开玉洞，西涧泻银河。
整佩思天柱，观棋悟烂柯。
真情敦澹薄，世业信蹉跎。
绝迹求无累，澄心到不波。
浑沦某宴息，真率谢浇讹。
尘秽千峰隔，风流万气和。
乾坤堪比寿，乌兔任如梭。
仙至不无谶，鹤来信有他。
煮茶留客话，种药救民痾。
竹露延清荫，兰风动妙歌。
闲寻仙传读，静把玉经科。
在道犹衣袂，嚣尘自纲罗。
有生如石火，移世以灯蛾。
欲入高仙调，母教下鬼唆。
茅檐无一事，时复动吟哦。

作者简介：石元规，名未详，道号翛然子，与张继先多有唱和。事见《三十代天师虚靖真君语录》卷四。今录联句诗六首。